Kleuter dood ná eksperimentele operasie - Maroela Media
Kleuter dood ná eksperimentele operasie
Hannah haal 'n maand nadat sy die lugpyp ontvang het op haar eie asem
Hannah Warren (2) is minder as drie maande, nadat sy 'n sintetiese lugpyp ontvang het wat van haar eie stamselle gemaak is, oorlede.
Warren is Saterdag in die kinderhospitaal in Illinois, Amerika, oorlede. Sy is die jongste persoon wat nog ooit 'n eksperimentele lugpyp-prosedure ondergaan het en die eerste persoon in Amerika wat die operasie ondergaan het, berig CNN. Sy sou in Augustus haar derde verjaarsdag gevier het.
Warren is sonder 'n tragea gebore, 'n toestand wat in 99% van gevalle tot die persoon se dood lei. Sy het tot en met die oorplanting haar hele lewe lank in die hospitaal se intensiewesorg-eenheid deurgebring.
Dr. Paolo Macchiarini het die operasie op 9 April in Swede uitgevoer. Die lugpyp is geskep deur stamselle van haar beenmurg en plastiekvesel wat in 'n buis gevorm is.
"Die nuwe tragea het suksesvol gewerk ná die operasie, maar haar longe het ingegee," het haar gesin gesê.
Macchiarini het al ses van dié oorplantings wêreldwyd uitgevoer. Dit gaan goed met vier van die pasiënte. Christopher Lyles, 'n kankerpasiënt van Baltimore, is vier maande nadat hy die sintetiese tragea ontvang het, oorlede.